C 214/158
LT
Europos Sąjungos oficialusis leidinys
2023 6 16
2023 m. sausio 19 d., ketvirtadienis
BE.
kadangi moterų darbas smulkiosios žvejybos sektoriui suteikia pridėtinės vertės;
BF.
kadangi mažos apimties žvejybos sektorius vis labiau konkuruoja su kita mėlynosios ekonomikos veikla, taip pat su atsinaujinančiosios energijos interesais, kurie daro poveikį įvairiai veiklai pakrantėse, paplūdimiuose ar uostų teritorijose ir todėl gali perimti teritorijų, kurios anksčiau buvo naudojamos tik mažos apimties žvejybai, kontrolę, o tai lemia perkėlimą ir „jūrų ir pakrančių grobimą“;
BG.
kadangi dėl gentrifikacijos procesų, vykstančių daugelyje besivystančių pakrančių teritorijų, kyla pavojus, kad smulkieji žvejai vis labiau negalės sau leisti gyventi pakrančių teritorijose ir bus priversti pasitraukti toli nuo savo darbo vietos, todėl jų veikla taps dar sudėtingesnė ir nepatogesnė;
BH.
kadangi didesnis dėmesys išsaugojimui, kurį skatina ES, daro ypatingą poveikį mažos apimties žvejybai, kaip matyti iš saugomų jūrų teritorijų ir saugomų jūrų teritorijų tinklų sukūrimo, kurie daro poveikį mažos apimties žvejybai, nes apriboja susijusią veiklą ir riboja judumą; kadangi rengiant tokią politiką retai atsižvelgiama į poveikį šiam segmentui, o šį aspektą dar labiau apsunkina tai, kad segmento dalyviai nėra tinkamai įtraukti į šiuos procesus (30);
BI.
kadangi formuojant žuvininkystės valdymo ir jūrų erdvės naudojimo politiką nepakankamai atstovaujama žvejybos sektoriui apskritai ir ypač mažos apimties žvejybai;
BJ.
kadangi yra įvairių tipų žvejybos organizacijų, kuriose veikia įvairaus lygio subjektai, atstovaujantys mažos apimties žvejybai: nuo, inter alia, gamintojų organizacijų iki žvejų asociacijų, laivų savininkų asociacijų ir kooperatyvų; kadangi daugelis mažų laivų savininkų nepriklauso jokiai organizacijai; kadangi žvejybos pramonės specialistams atstovaujama žvejybos profesinėse sąjungose; kadangi pats sektorius turėtų nustatyti savo organizacinę tvarką;
BK.
kadangi atitinkamų duomenų išskaidymas yra nepakankamas, todėl sunku gauti išsamią informaciją, ypač apie mažos apimties žvejybą, ir tai trukdo atlikti analizę, visų pirma susijusią su suskirstymu į kategorijas, be kita ko, pagal įmones, laivų savininkus, žvejybos specialistus, laivus, žvejybos įrankius, darbo sąlygas, amžių ir lytį;
Mažos apimties žvejybos stiprinimas visoje vertės grandinėje, didesnių žvejybos pajamų skatinimas ir pajamų įvairinimo galimybių užtikrinimas
1. mano, kad mažos apimties, priekrantės ir smulkiosios žvejybos ateitis priklauso ne tik nuo ilgalaikių ir tvarių priemonių, bet ir nuo konkrečių, veiksmingų ir neatidėliotinų priemonių žvejų pelno maržai padidinti, be kita ko, skiriant didesnes kvotas pagal mokslines rekomendacijas; mano, kad būtina stiprinti šio sektoriaus organizacinius ir komercinius gebėjimus ir profesijos patrauklumą, rengti mokymus ir teikti tikslinę paramą jaunimui bei gerinti veiklos sąlygas, visų pirma siekiant pritraukti moteris į laivus ir apskritai į šį sektorių, ir stiprinti šio sektoriaus padėtį tiekimo grandinėje; todėl ragina Komisiją, glaudžiai bendradarbiaujant su valstybėmis narėmis, EJRŽAF sistemoje nustatyti ir įgyvendinti paramos mažos apimties, smulkiajai ir priekrantės žvejybai skirtus mechanizmus, kurie sudarytų sąlygas spręsti specifines šio sektoriaus segmento problemas;
2. mano, kad, siekiant užtikrinti mažos apimties žvejybos ateitį, reikėtų pripažinti jos specifinį pobūdį BŽP ir esamas priemones pritaikyti prie šio sektoriaus poreikių;
3. pabrėžia, kad reikia parengti bendrą, išsamesnę ir tinkamesnę mažos apimties, smulkiosios ir priekrantės žvejybos apibrėžtį; pabrėžia, kad ši apibrėžtis turėtų būti pragmatiška, išmatuojama ir aiški; taip pat pabrėžia, kad apibrėžtis turėtų būti parengta atlikus tinkamą vertinimą, atsižvelgiant į mažos apimties žvejybos segmento ypatumus ir kriterijus, kitus nei laivų ilgis, siekiant ES mažos apimties žvejybos apibrėžtį pritaikyti prie šio segmento realijų, kaip jau buvo padaryta kai kuriose tarptautinėse konvencijose, pvz., Tarptautinėje Atlanto tunų apsaugos komisijoje (ICCAT) arba Bendrojoje Viduržemio jūros žvejybos komisijoje (GFCM);
(30)
Žr.
8 psl.
Small-Scale Fisheries in Europe: Status, Resilience and Governance (liet. „Mažos apimties žvejyba Europoje: statusas, atsparumas ir valdymas“).